text: - চ্যানেল আই অনলাইন ২৩ সেপ্টেম্বর, ২০২১ ২০:০৪
  সোমালিয়ার সিনেমা হল সহ সাংস্কৃতিক কেন্দ্রগুলো ছিলো যুদ্ধবাজদের ঘাঁটি। গত ত্রিশ বছর প্রেক্ষাগৃহে গিয়ে সিনেমা দেখার সুযোগ থেকে বঞ্চিত দেশটির চলচ্চিত্রপ্রেমীরা। গত বুধবার ঘটলো ব্যতিক্রম ঘটনা!
  গত ৩০ বছরের মধ্যে বুধবার রাতে প্রথমবার সোমালিয়ার কোনো প্রেক্ষাগৃহে দেখানো হলো সিনেমা! এমনটাই জানিয়েছে বিবিসি।
  একটি প্রতিবেদনা তারা জানায়, তিন দশক পর বুধবার রাতে সোমালিয়ার রাজধানী মোগাদিসুর ন্যাশনাল থিয়েটারে দুটি শর্টফিল্ম দেখানো হয়। সিনেমা দুটির পরিচালক স্থানীয় নির্মাতা ইব্রাহিম সিএম। সিনেমাটি দুটি হলো 'হোস' ও 'ডেট ফ্রম হেল'। পাব্লিক শো হলেও কড়া নিরাপত্তার ব্যবস্থা রাখা হয়েছিলো প্রদর্শনীর সময়।
  থিয়েটার পরিচালক আবদিকাদির আবদি ইউসুফ জানান, সোমালিয়ান মানুষের কাছে রাতটি ছিলো ঐতিহাসিক। তিনি জানান, তার পরিচালিত এই থিয়েটারটিও আত্মঘাতি বোমা হামলাকারী ও যুদ্ধবাজদের ঘাঁটি হিসেবে পরিচিত ছিলো। হামলার আশঙ্কা এখনও রয়েছে বলেও শঙ্কা প্রকাশ করেন তিনি।
  এই থিয়েটারে সিনেমা চালানোর বিষয়টি ছিলো মারাত্মক চ্যালেঞ্জিং একটি সিদ্ধান্ত। আবদি ইউসুফ জানান, বুধবার রাতে সিনেমা প্রদর্শনের পর সোমালিয়ার সাংস্কৃতিক অঙ্গনে নতুন আশার সঞ্চার করবে। সুবাতাস ফিরবে দেশটির গীতিকার, গল্পকার, চলচ্চিত্র নির্মাতা ও অভিনেতাদের মধ্যে।